Tyske Ikea-sjefer pågrepet for korrupsjon - Aftenposten
Tyske Ikea-sjefer pågrepet for korrupsjon
To menn som er ansatt hos møbelgiganten IKEA i Tyskland, er pågrepet for å ha mottatt bestikkelser, ifølge tysk påtalemakt.
Publisert: 18.aug.2005 20:45
— Jeg kan bekrefte at to personer er pågrepet av tysk politi og at det er rettet alvorlige anklager mot IKEA-ansatte, sier informasjonssjef for IKEA i Sverige Eva Stål.
Tysk politi og påtalemakt har denne uken gjennomført en razzia av IKEAs kontorer over hele Tyskland. I alt 21 kontorer og hus er gjennomsøkt, blant annet i Bremen, Hamburg og Düsseldorf. Også IKEAs hovedkontor i Wallau ved Frankfurt er gjennomsøkt i jakten på bevis.
De to pågrepne er ledere i IKEAs byggavdeling, og de to mennene skal ha fått kontanter og varer verdt nærmere 5,6 millioner kroner av et byggefirma. Også lederen av dette firmaet er pågrepet. De IKEA-ansatte skal ha tatt imot bestikkelsene for å gi firmaet oppdrag.
Ifølge tysk påtalemakt skjedde bestikkelsene over en femårsperiode, og mellom 15 og 20 personer er involvert. De tre pågrepne skal ha kommet med en delvis tilståelse.
Tyskland er IKEAs største og viktigste marked. Møbelhuset har i dag 36 utsalgssteder i Tyskland og 11.600 ansatte.